Talle SA’ners slagoffers van swendelary(Foto: David Dvoracek / Unsplash) Hoewel intydse digitale betalings met behulp van verskeie toepassings al hoe gewilder raak, raak bedrieërs ook al meer geslepe met die gebruik van hierdie nuwe betaalkanale om mense te besteel. Die gevolg is dat verbruikers dikwels onwetend hul hardverdiende geld aan skelms oorbetaal. ŉ Peiling deur die dataontledingsmaatskappy Fico toon dat 91% van volwasse Suid-Afrikaners al ŉ intydse betaling (real time payment) gedoen het, 92% het al ŉ intydse betaling ontvang en 90% sê dat hul sal voortgaan om van intydse betalings oor die volgende jaar gebruik te maak. Altesaam 64% van respondente het egter aangedui dat vriende of familielede al slagoffers van slenters met betrekking tot intydse betalings was, terwyl 19% van respondente self al so bedrieg is, en nooit goedere of dienste ontvang het waarvoor hulle intydse betalings gemaak het nie. Intydse betalings verwys na betalings wat binne sekondes en op enige gegewe tydstip gemaak en ontvang kan word. Hierdie betalings is onmiddellik en kan nie gekanselleer word nie. FNB-kliënte kan byvoorbeeld van die Geo-betaalopsie op dié banktoepassing gebruik maak om ŉ intydse betaling te maak. PayPal en Venmo is ook voorbeelde van toepassings waarmee intydse betalings gemaak kan word. Die peiling het ook bevind dat 70% van Suid-Afrikaners al bedrieglike SMS-boodskappe, e-posse of oproepe ontvang het wat oënskynlik deel van ŉ slenter was. Altesaam 81% van respondente het aangedui dat banke beter stelsels beskikbaar moet hê om moontlike bedrog te identifiseer, terwyl 79% sê hulle positief sal voel as ŉ bank hulle sou keer om ŉ vermoedelik bedrieglike betaling te maak. Fico sê aangesien daar minder beskerming vir verbruikers met intydse betalings is as byvoorbeeld betalings wat met kredietkaarte gemaak word, is dit belangrik om verbruikers beter oor intydse betalings in te lig, stelsels te implementeer om bedrog te voorkom of verbruikers te waarsku, en verbruikers op hoogte te hou van enige nuwe of voortdurende slenters. Die peiling toon verder dat 37% van Suid-Afrikaners verkies om kennisgewings oor slenters op hul banktoepassing te ontvang. Fico het respondente ook gevra wie hulle dink vir enige verliese weens slenters verantwoordelikheid moet neem. Altesaam 56% van respondente het gesê dat hulle self daarvoor verantwoordelik is indien hulle geld aan ŉ skelm oorbetaal het. Baie respondente dink wel dat banke ook in die verantwoordelikheid moet deel. Altesaam 15% van respondente het aangedui dat hulle van banke sal verander indien hulle die slagoffer van ŉ slenter is en nie tevrede is met die diens wat van die bank ontvang is nie. “Deur bedrog-spesifieke ontleding en puntetellings vir individuele transaksies in te sluit, sowel as omvattende besluitneming- en ingrypingsvermoëns regdeur die kliënt se lewensiklus, kan banke help om bedrogspulbetalings te identifiseer en te stop voordat kliënte enige geld verloor het,” het Michelle Beetar, visepresident en besturende direkteur van Fico in Afrika, gesê. “Banke moet voordeel trek uit voorspellende modelle wat vinnig en akkuraat hoërisiko-bedrogspulbetalings kan opspoor, en dan outomatiese stappe doen om die verbruiker in te lig en te help beskerm. “In Suid-Afrika het 29% van die respondente gesê hulle dink ’n bank moet altyd ’n bedrogslagoffer terugbetaal, terwyl nog 38% dink hulle moet die meeste van die tyd terugbetaal word.” Beetar sê banke waag reputasieskade en moontlike regulatoriese optrede as hulle nie daarin slaag om slagoffers vir bedrogspulverliese te vergoed nie. “In hierdie geval is die beste verweer teen verliesaanspreeklikheid om in die eerste plek verlies te voorkom. Deur die regte vermoëns vir transaksiemonitering en bedrogspulopsporing in te stel, kan dit help om kliënte veilig te hou voordat enige verlies ooit gebeur.”